Slovenský zázrak sa nekoná v cestovnom ruchu

Dnešná turbulentná doba odhaľuje nové skutočnosti. Jednou z dôležitých sa javí, že s odchodom politikov a manažérov, ktorí vyštudovali a nazbierali skúsenosti v minulom režime, sa postupne stráca odbornosť a „rozmer“ – medzinárodný i do vnútra krajiny. Nie je to nostalgia, ale, žiaľ, realita dnešných dní. Morálka spájaná s výkonom politiky je „modla“, na ktorú čakáme od vzniku samostatnej SR. Čakáme na zmenu obsahu politiky – ten zostáva, žiaľ, nezmenený, procesy sa len urýchľujú!

So zmenou politickej garnitúry (na ktorú sme túžobne čakali) očakávame uvoľnenie atmosféry v spoločnosti, nastolenie vzťahov založených na dôvere, férovosti a korektnosti. To, že nastúpila nová ambiciózna generácia politikov sa môže v budúcnosti ukázať ako výhoda. Samotný entuziazmus však nestačí. A naviac už dávno nemáme v prípade akútnej potreby k dispozícii Prahu na telefón... K tomu, aby sme naozaj zažili obdobie „zmeny“ treba splniť základné bazálne podmienky:

* Komunikovať s ľuďmi – odborníkmi s bohatými dlhoročnými skúsenosťami z rôznych odvetví. Nebáť sa otvorenej diskusie – veď politika je vec verejná!
* Vzdať úctu ľuďom práce- permanentne sa zaujímať o ich skutočné problémy a takisto ich promptne riešiť
* Opierať sa o rozhodujúce podnikateľské subjekty, na fungovaní ktorých je závislá naša ekonomika. Pravidelné stretnutia a permanentná komunikácia s predstaviteľmi týchto inštitúcií výrazne pomôže politikom správne sa rozhodnúť, hlavne v ťažkých časoch. Takto to v minulosti robili a v súčasnosti robia štátnici!
* Kultúra vo všeobecnosti je fenomén, ktorý nás môže posunúť dopredu (vrátane kultúry personálnych výmien!)
* Ctiť si partnerov v zahraničí i doma a úprimne navzájom komunikovať.

Cestovný ruch

K najviac pandémiou COVID19 postihnutým odvetviam vo svete i u nás patrí cestovný ruch. Na začiatku sa prijalo množstvo logických rozhodnutí, vďaka ktorým sme v súboji s vírusom európskou krajinou č. 1. Prijaté opatrenia viedli k zavretiu hraníc, letísk a cestovanie sa prakticky utlmilo. Nastal čas na legislatívnu zmenu, ktorá mala ochrániť všetkých účastníkov cestovného ruchu – klientov, cestovné kancelárie a agentúry, dopravné spoločnosti, hotelové spoločnosti, poisťovne i štát. Kompetentní prijali filozofiu, že právnou novelou utrpí každý. Logická otázka znie, prečo nemohol každý získať? Návrh cestovných kancelárií bol ochrániť peniaze klientov vo výške 100% uhradených záloh. Mechanizmus, ako to dosiahnuť už odskúšali viaceré krajiny EÚ, ktoré hlavne minimalizovali administratívnu náročnosť celého procesu. Novela ale zároveň nerieši, napr. kto bude zodpovedať za peniaze klientov v prípade bankrotu hotela v zahraničí, resp. kto vráti peniaze klientom, ak nebude priaznivá situácia na cestovanie v tomto ani budúcom roku... Podrží štát cestovné kancelárie?

V oblasti cestovného ruchu sa po prijatí novely šíria 2 mýtusy :

Mýtus 1)dovolenkujte na Slovensku – logické doporučenie – všetkým nám záleží na rozvoji našej ekonomiky. Základná otázka ale znie: sme v čase, keď sa k nám v lete chystajú státisíce návštevníkov z okolitých krajín pripravení zvládnuť kapacitne túto úlohu? Vlani hotelieri zaznamenali rekordnú sezónu a zároveň lietali do dovolenkových destinácií plné charterové lety. Naviac i tu bude platiť zásada reciprocity...

Mýtus 2) Klienti financujú – zachraňujú cestovné kancelárie

Cestovné kancelárie sprostredkúvajú klientom služby a v prípade, že klienti prejavia záujem o kúpu dovolenky v období First Moment (t.j. môžu čerpať výrazné zľavy a ďalšie benefity), peniaze, ktoré v predstihu zaplatia, musia cestovné kancelárie v stanovených termínoch zaslať na účty hotelov, resp. dopravných spoločností. V opačnom prípade by klienti nemohli benefity čerpať.

Aktuálna situácia v cestovnom ruchu je taká, že jediná istota, ktorú vieme je – že nič nevieme. Nevieme kedy sa naplno otvoria hranice, kedy a za akých podmienok sa otvoria letiská, kedy a do ktorých destinácií bude možné cestovať, aké opatrenia prijali jednotlivé štáty a hlavne, či ich budú naše štátne orgány akceptovať. Nestačí nám záplava informácií zo zahraničia, potrebujeme rozhodné stanoviská našich kompetentných orgánov, na základe ktorých budeme schopní poskytnúť klientom relevantné informácie a budeme môcť preplánovať celú logistiku, čo vyžaduje vzhľadom na obrovskú administratívnu záťaž minimálne mesačnú prípravu. A do začiatku letných prázdnin nám zostáva necelý mesiac...

Kolektív členov združenia

Bratislava, 1. 6. 2020